Schiţă pentru o lecţie de geografie 
Allan Sekula! 


(traducere de Sorin-Dănuţ RADU şi Claudiu-Sebastian DINU-OSMAN) 


Religia este visul umanităţii. Dar chiar și în vise, 

nu ne găsim în gol sau în cer, ci pe pământ, 

în realitate; vedem lucruri reale doar în splendoarea imediată 
a imaginaţiei şi capriciului, în loc de simpla lumină 

a realităţii şi a necesităţii... 

Ludvig Feuerbach, Esenţa creștinismului, 1843 


Şi într-adevăr putem presupune că va veni timpul 

— chiar dacă va fi departe în viitor — 

când tehnica și dominaţia ușoară de către oameni a celor mai puternice forțe 
ale naturii vor ajunge într-o etapă care ar face aproape imposibilă 

aplicarea tehnicii de asasinare, 

deoarece ar însemna auto-distrugerea rasei umane. 

Karl Liebknecht, Militarism și anti-militarism, 1907 


Aceste fotografii au fost realizate în Germania şi în sufrageria 
apartamentului meu din Ohio. Pentru unii acestea sunt fotografi turistice, pentru 
alții sunt fotografii ale Războiului Rece. 

Cele 9 fotografii color sunt realizate în ianuarie 1982, în satele şi 
împrejurimile din Hessen și nordul Bavariei, poziţionate foarte aproape de graniţa 
cu Republica Democrată Germană. Această regiune agricolă şi foarte săracă pare 
să fi fost aparent ocolită de „„miracolul economic” al revenirii Germaniei 
postbelice. Armata americană are în această regiune o prezență economică şi 
tehnică ce nu poate fi trecută cu vederea. Singura localitate din această zonă, 
Fulda, este un oraş de tip garnizoană, „dotat” prevăzut cu baruri de noapte şi 
bordeluri. Convoaiele americane sunt uşor de întâlnit pe autostrăzile din apropierea 
graniței. În păduri sunt amplasate tancuri. Pe cel mai înalt vârf muntos al regiunii 
se află o staţiune de ski şi o staţie radar. Al doilea vârf ca înălțime a adăpostit o 
aşezare celtică de tip fortificaţie, construită în secolul I î.Hr., ce ținea piept 
invaziilor popoarelor migratoare germanice din est. Druizii au fost înlocuiţi astfel 
de sfinţi şi fecioare, iar muntele este guvernat de o capelă romano-catolică. Atunci 

când am parcurs această pădure, a cărei 
sfinţenie a dispărut, am putut auzi detonările 
minelor de teren declanșate de frigul extrem. 
Granița estică era la aproximativ un 
kilometru depărtare. 

Ar trebui sa vă mai împărtășesc câte 
ceva privind aceste impresii fugitive despre 
Germania? Este oare important de ştiut că 
fotografiile numărul 2 şi 3 de pe pagina 
alăturată au fost realizate pe aceeaşi stradă, 
că monumentul de lângă crucifix aminteşte 
de cei căzuți şi dispăruți în cele două 
războaie, că sângele de bovine este colectat 
pentru a face cârnaţi, că graniţa de aici a fost 
o atracţie turistică, deşi în apropiere a existat 
un lagăr de concentrare nazist, în mod 
deliberat trecut cu vederea şi lăsat uitării? 
Cui aparține acest pământ, această regiune, 
acest teritoriu? 

Ar trebui să vă povestesc cum o altă 
imagine a înlocuit sărăcia sufletească a 
acestei „,vacanţe”? Îmi aduc aminte de o 
poză a copilăriei mele, o ilustrație dintr-o 
enciclopedie catolică pentru copii, ce a fost 
publicată în timpul Războiului Rece. 
Asemenea monumentelor comemorative din 
jurul Fuldei, această enciclopedie a eliminat 
fascismul din istorie și a îndreptat atenţia cu 
teroare spre estul sovietic. 

Cum nu aveam televizor, eram 
fascinat de aceste extraordinare fotografii 
color, din care aveam de învăţat. Am sunat-o 
pe sora mea, care este cu 10 ani mai tânără 
decât mine, iar ea şi-a amintit aproape pe loc 
de acea poză. Mi-a trimis-o de îndată: 

Bayern și ruralitatea Hessen-ului sunt preponderent catolice şi devotate în 
întregime celor două mari partide politice, CDU și CSU. În septembrie 1982 
Partidul Verde (die Grunen) ce se opunea războiului, a obţinut 8% din voturile 
locuitorilor din statul Hessen. Atât în Hessen cât şi în întreaga Germanie, Partidul 
Verzilor a reprezentat singura opoziţie împotriva acţiunilor beligerante ale Statelor 


Unite, împotriva NATO şi ale cancelarului Helmuth 
Kohl, reprezentant al partidului CDU. 7he New York 
Times şi-a manifestat îngrijorarea pentru efectele 
produse de încurajarea politicii americane în Germania. 
Trei zile după alegerile din Hessen, 7he New York Times 
a lansat un articol ce descria Partidul Verde ca fiind o 
forță atavică şi iraţională în politica germană, continuând 
apoi cu o viziune sumbră „cu referire la Partidul Verde, 
care pândeșşte de pe dealuri această regiune și generează 
teamă în sânul multor germani după alegerile din 
Hessen”. Mulţi germani sunt neliniștiţi și de posibilitatea 
de a deveni victimele unui război atomic. 

Politica americană, de altfel, exprimă temerea 
cuceririi militare a Europei de Vest de către Uniunea 
Sovietică. Generalii NATO afirmă că orice intenţie de 
atentare la Pactul de la Varşovia ar începe în regiunea 
din jurul Fuldei. Prin urmare, această zonă are cea mai 
mare probabilitate de a fi aleasă pentru aplicarea armelor 
nucleare cu rol „defensiv”. În timpul şederii noastre în 
Germania ni s-a părut totuși, după îndepărtarea retoricii 
de război, că motivele oficiale pentru preocuparea 
americanilor să fi avut mai degrabă o natură economică 
(la bază) decât una militară. 

Americanii au încercat în 1982 să împiedice construirea unei conducte 
subterane de gaz din Uniunea Sovietică spre Europa de Vest. Această încercare de 
a pretinde controlul asupra (re)surselor de energie din Europa rezonează cu teoria 
economică formulată în anii '40. În asemenea circumstanţe nu se putea distinge 
între pregătirea de război şi strategia economică. 


Cadrele alb-negru făcute televizorului provin de la un program TV ce a fost 
difuzat în aprilie 1982 în Ohio, Columbus. Columbus este o piaţă mare de testare. 
Printre cauze se numără o structură demografică ce a atras specialiști în marketing, 
dar şi faptul că aici a fost introdusă pentru prima oară televiziunea prin cablu 
„interactivă”. Asta înseamnă că telespectatorii puteau decide prin apăsarea unui 
buton următoarea vedetă a operei, puteau influenţa printr-un proces democratic 
deciziile scenariștilor şi ale antrenorilor de fotbal. Telespectatorii au fost provocaţi 
de această dată să participe la un joc de război. Războiul a fost condus de doi 
generali americani şi o moderatoare simpatică. Telespectatorii trebuiau să decidă 
când să lanseze o rachetă sau să tragă cu tunul. Voturile lor au fost adunate şi 
aplicate rapid pe câmpul de luptă (aplicate în locul de execuţie a manevrelor 
tactice). 

Ceea ce nu știa publicul era că acest război imaginar se desfăşura pe o hartă 
a regiunilor din jurul Fuldei. Această hartă este folosită în mod normal pentru 
pregătirea viitorilor ofițeri în cazul declanşării unui război. Cetăţenilor americani 
le-a fost predată cu această ocazie o lecţie abstractă de geografie: graniţele 
Americii sunt peste tot. 

1983 


POST-SCRIPTUM 


ENTWURF ZU EINER GEOGRAPHIESTUNDE este o lucrare ce vorbeşte 
despre teritoriul simbolic și real al capitalismului târziu. A doua lucrare, 
GEOGRAPHIESTUNDE: KANADISCHE NOTIZEN (1986), se apleacă în mod 
direct asupra contextelor economice internaţionale şi pune termenul de 
„Landschaft” (teritoriu) în context cu termeni precum bani, arhitectură şi 
exploatarea resurselor naturale. 

